Document ID: 31979L0830

Id-Direttiva tal-Kunsill
tal-11 ta’ Settembru 1979
dwar l-approssimazzjoni tal-liġijiet ta’ l-Istati Membri fir-rigward tal-meters ta’ l-ilma sħun
(79/830/KEE)
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea, u b’mod partikolari l-Artikolu 100 tiegħu;
Wara li kkunsidra l-proposta mill-Kummissjoni,
Wara li kkunsidra l-opinjoni tal-Parlament Ewropew [1],
Wara li kkunsidra l-opinjoni tal-Kumitat Ekonomiku w Soċjali [2],
Billi fl-Istati Membri il-kostruzzjoni u l-metodi tal-kontroll tal-meters ta' l-ilma sħun huma soġġetti għal disposizzjonijiet mandatarji li jvarjaw minn Stat Membru għall-ieħor u konsegwentement ifixklu l-kummerċ ta’ strumenti ta’ dan it-tip; billi huwa għalhekk neċessarju li dawn il-disposizzjonijiet jiġu approssimati;
Billi d-Direttiva tal-Kunsill 71/316/KEE tas-26 ta’ Lulju 1971 dwar l-approssimazzjoni tal-liġijiet ta’ l-Istati Membri fir-rigward ta’ disposizzjonijiet komuni kemm għal strumenti ta’ kejl kif ukoll għal metodi ta’ kontroll metroloġiku [3], kif emendata bl-Att ta’ Adeżjoni [4], stabbiliet il-proċeduri ta' l-approvazzjoni tad-mudell tal-KEE u tal-verifika inizjali tal-KEE; billi, bi qbil ma’ din id-Direttiva, il-kondizzjonijiet tekniċi meħtieġa għad-disinn u l-funzjonament ta’ meters ta’ l-ilma sħun għandhom jiġu stabbiliti; billi kondizzjonijiet bħal dawn għandhom jiġu sodisfatti, u għandhom isiru kontrolli, u jitwaħħlu s-sinjali u l-marki x-xierqa, qabel dawn l-istrumenti jkunu jistgħu jiġu importati, mqiegħda fis-suq u użati b’mod liberu,
ADOTTA DIN ID-DIRETTIVA:
Artikolu 1
Din id-Direttiva għandha tapplika għal meters ta’ l-ilma sħun maħsubin sabiex jiġi ddeterminat b’mod kontinwu l-volum ta’ ilma sħun li jgħaddi minn ġewwa fihom. Meters bħal dawn għandhom jiġu pprovduti b’apparat ta’ kejl imqabbad ma’ apparat indikatur Għall-għan ta’ din id-Direttiva, "ilma sħun" huwa ilma li t-temperatura tiegħu taqbeż it-30 ºĊ iżda ma taqbiżx id-90 ºĊ.
Meters ta’ l-ilma sħun biex jiġu inkorporati f’sistemi ċirkolatorji għat-trasferiment ta’ l-enerġija termali huma esklużi mill-kamp ta' applikazzjoni ta’ din id-Direttiva.
Artikolu 2
Meters ta’ l-ilma sħun illi fuqhom jistgħu jitwaħħlu marki u sinjali tal-KEE huma deskritti fl-Anness ta’ din id-Direttiva. Għandhom ikunu soġġetti għall-approvazzjoni tal-mudell tal-KEE u għandhom jitressqu għall-verifika inizjali tal-KEE.
Artikolu 3
L-ebda Stat Membru ma jista’ jirrifjuta, jipprojbixxi jew jillimita t-tqegħid fis-suq jew id-dħul fis-servizz ta’ meters ta’ l-ilma sħun li jkollhom sinjal ta’ l-approvazzjoni tal-mudell tal-KEE jew il-marka tal-verifika inizjali tal-KEE, għal raġunijiet tal-kwalitajiet metroloġiċi tagħhom.
Artikolu 4
1. L-Istati Membri għandhom idaħħlu fis-seħħ il-liġijiet, ir-regolamenti u d-disposizzjonijiet amministrattivi neċessarji biex jikkonformaw ma’ din id-Direttiva sa l-1 ta’ Jannar 1982 u għandhom minnufih jinfurmaw lill-Kummissjoni b'dan.
2. L-Istati Membri għandhom jikkomunikaw lill-Kummissjoni t-test tal-disposizzjonijiet ewlenin tal-liġi nazzjonali illi huma jadottaw fil-qasam irregolat minn din id-Direttiva.
Artikolu 5
Din id-Direttiva hija indirizzata lill-Istati Membri.
Magħmula fi Brussel, il-11 ta’ Settembru 1979.

Labels: 7
1
15
20